'বিদ্যমান আইনে সুষ্ঠু নির্বাচন সম্ভব কিনা জানতে চায় ইউরোপীয় ইউনিয়ন'
বিদ্যমান আইনে সুষ্ঠু নির্বাচন সম্ভব কিনা জানতে চায় ইইউ - এই শিরোনামে খবর দিয়েছে দৈনিক যুগান্তর। তথ্য ও সম্প্রচারমন্ত্রী ড. হাছান মাহমুদের কাছে ইউরোপীয় ইউনিয়নের (ইইউ) প্রতিনিধিরা নির্বাচনে তার মন্ত্রণালয়ের ভূমিকা কী এবং আইন ও বিচার বিভাগের সচিব গোলাম সারওয়ারের কাছে দেশে সুষ্ঠু ও অবাধ নির্বাচন সম্ভব কিনা এমন প্রশ্ন তুলেছেন।
এছাড়া হঠাৎ কেন নির্বাচনের কয়েক মাস আগে গণপ্রতিনিধিত্ব আধ্যাদেশ সংশোধন , সংশোধনীর ফলে নির্বাচন কমিশনের ক্ষমতা এবং ডিজিটাল সিকিউরিটি অ্যাক্টের সংশোধন হচ্ছে কিনা, ইইউর প্রতিনিধিদের এমন প্রশ্নের কথাও বলা হচ্ছে।
একই বিষয়ে দৈনিক প্রথম আলো বলছে ‘আইনি কাঠামো সম্পর্কে জানতে চেয়েছে ইইউ’ এমন শিরোনামে প্রথম আলো বলছে সুষ্ঠু নির্বাচনের জন্য বিদ্যমান আইনি কাঠামো ‘যথেষ্ট’ কিনা তা জানতে চেয়েছে ইইউ পর্যবেক্ষক দল। ইইউ প্রতিনিধি দল অবশ্য এসব নিয়ে সরাসরি সাংবাদিকদের সাথে কথা বলেনি।
পাশাপাশি মার্কিন প্রতিনিধি দলের সরকারের সাথে আজকের বৈঠকের খবরও আছে বিভিন্ন পত্রিকায়। ‘অবাধ, সুষ্ঠু নির্বাচনের কথা বলবে যুক্তরাষ্ট্র’ - এই খবরটি দিয়েছে কালের কন্ঠ।
আজ প্রধানমন্ত্রী, আইনমন্ত্রী, স্বরাষ্ট্রমন্ত্রী ও পররাষ্ট্রমন্ত্রীর সাথে বৈঠক  হওয়ার কথা যুক্তরাষ্ট্রের পররাষ্ট্র দপ্তরের আন্ডার সেক্রেটারি উজরা জেয়ার। এই বৈঠকে যুক্তরাষ্ট্রের প্রতিনিধি দলে আরো থাকবেন দক্ষিণ ও মধ্য এশিয়া ব্যুরোর অ্যাসিস্ট্যান্ট সেক্রেটারি ডোনাল্ড লু, যুক্তরাষ্ট্রের আন্তর্জাতিক উন্নয়ন সংস্থার (ইউএসএআইডি) এশিয়া ব্যুরোর ডেপুটি অ্যাসিস্ট্যান্ট সেক্রেটারি অঞ্জলী কৌর, ঢাকায় দেশটির রাষ্ট্রদূত পিটার হাসের। আসন্ন জাতীয় নির্বাচন অবাধ ও সুষ্ঠু হওয়ার গুরুত্ব, মানবাধিকার, শরণার্থী পরিস্থিতিসহ বিভিন্ন ইস্যুতে আলোচনার কথা বলা হচ্ছে প্রতিবেদনে। দলটির কক্সবাজারে রোহিঙ্গাদের সাথে বৈঠকের বিষয়টিও এসেছে বেশ কটি পত্রিকায়।
আজকের প্রায় সবকটি পত্রিকার শীর্ষ খবর বিএনপি ও আওয়ামী লীগের গতকালের পাল্টাপাল্টি সমাবেশ ঘিরে।
‘নয়াপল্টন জনসমুদ্র, পথে পথে বাধা, বন্ধ ছিল ইন্টারনেট: আল্টিমেটাম’ এই শিরোনাম দৈনিক মানব জমিনের। সরকারের পদত্যাগের এক দফা দাবির ঘোষণা, বিএনপি ও সমমনা আরও ৩৬টি দলও এক দফা দাবিতে কর্মসূচি ও ১৮ই জুলাই ঢাকাসহ দেশের সব জেলা ও মহানগরে পদযাত্রা কর্মসূচির কথা বলা হচ্ছে প্রতিবেদনে।
‘আমাদেরও দফা একটাই, শেখ হাসিনা ছাড়া নির্বাচন নয়’ শীর্ষ খবর দৈনিক ইত্তেফাকের।  আওয়ামী লীগের সাধারণ সম্পাদক ওবায়দুল কাদেরের বক্তব্য ‘শেখ হাসিনার আমলের নির্বাচন শেখ হাসিনার অধীনেই হবে,’সেটাই উঠে এসেছে প্রতিবেদনে।
পাশাপাশি অবশ্য ‘বিএনপির এক দফা শেখ হাসিনার পদত্যাগ’ এই শিরানামে খবর এসছে বিভিন্ন সংবাদপত্রে। দৈনিক সংবাদও দুটি খবরকেই প্রাধান্য দিয়ে ‘রাজনীতির মাঠ সরগরম, পাল্টা-পাল্টি সমাবেশ’ এমন শিরোনাম করেছে।
তবে শীর্ষ এই দুই খবরের পাশাপাশি ‘পথে পথে বাধা হামলা: আহত ১২ আটক ৭৩’ খবর দৈনিক যুগান্তর পত্রিকার।  বিএনপির সমাবেশে যাওয়ার পথে বুধবার বিভিন্ন জেলায় নেতাকর্মীদের ওপর হামলা ও বাধা দেওয়ার ঘটনা আর পুলিশের আটকের কথা বলা হচ্ছে খবরটিতে।
বিভিন্ন স্থানে গাড়িতে তল্লাশি চালিয়ে পুলিশ ৭৩ জনকে আটক, সাভারে চেকপোস্ট বসিয়ে বিএনপির ৬০ নেতাকর্মীকে আটক, এছাড়া ভাড়া করা ৪০টি গাড়ির চাবি ছিনিয়ে নেওয়ার বিষয় উঠে এসেছে প্রতিবেদনে।
‘ক্ষমতাসীন দলের ক্যাডারদের হামলায় ১২ জন আহত’ হওয়ার কথাও বলা হচ্ছে সেখানে। গতকালকের সমাবেশ ঘিরে পথে পথে বাধা, মোবাইল তল্লাশি, ও জনদুর্ভোগের কথাও উঠে এসেছে কয়েকটি খবরে।
বেশ কয়েকটি পত্রিকার শেষের পাতায় বাংলাদেশিদের জন্য ভারতীয় ভিসার নিয়মে কিছুটা পরিবর্তনের বিষয়টি এসেছে। ‘পাসপোর্ট জমা না রেখেই মিলবে ভারতীয় ভিসা’ বলছে দৈনিক দেশ রুপান্তর।
ভিসা পদ্ধতি আরও সহজ করতে এবং আবেদনকারীদের অসুবিধা কমাতে ঢাকার ভারতীয় হাইকমিশনের ভিসা আবেদনের ক্ষেত্রে নতুন নিয়ম চালুর কথা বলে হচ্ছে প্রতিবেদনে।
বলা হচ্ছে যেসব আবেদনকারী তাদের ভিসা আবেদন হাইকমিশন কর্র্তৃক প্রক্রিয়াকরণ চলাকালে অন্য কাজে ব্যবহার করতে নিজের পাসপোর্ট ফেরত পেতে চান, তাদের জন্য এখন আইভ্যাকে (ইন্ডিয়ান ভিসা অ্যাপ্লিকেশন সেন্টার) ভিসা আবেদন জমা দেওয়ার সময় পাসপোর্ট ফেরত নেওয়ার সুবিধা থাকবে।
তবে ভিসা টোকেনে প্রদর্শিত সম্ভাব্য ডেলিভারির তারিখের সাত দিন আগে আইভ্যাকে তাদের পাসপোর্ট পুনরায় জমা দিতে হবে।
ভিসা প্রসেসিং ফি অনলাইনে পরিশোধ করার সময় আবেদনকারীরা অনলাইনে আবেদনের সময় জমা দেয়ার জন্য নিজেরা টাইম স্লট বেছে নিতে পারবেন এমনটাও বলা হচ্ছে।
“বিনা দরপত্রে আরও কাজ পেতে যাচ্ছে গাজপ্রম’ প্রথম আলোর পত্রিকার পেছনের পাতায় রয়েছে এই শিরোনাম।
রাশিয়ার রাষ্ট্রায়ত্ব কোম্পানি গাজপ্রম বিনা দরপত্রে আরও গ্যাস উত্তোলনের জন্য পাঁচটি কূপ খননের কাজ পেতে যাচ্ছে বলা হচ্ছে। ভোলায় সরকারি সংস্থার আবিষ্কৃত গ্যাসক্ষেত্রে এমন কূপ খননের সুযোগ পেতে পারে বলা হচ্ছে।
২০১২ সালে বাংলাদেশে কাজ শুরু করে ২০ টি কূপ পেয়েছে গাজপ্রম যেগুলো সবই দরপত্র ছাড়া বলে খবরে উল্লেখ করা হয়েছে। বাপেক্সের বদলে গাজপ্রমকে দিয়ে কূপ খনন করালে সরকারের দ্বিগুণ খরচ পড়বে।
পেট্রোবাংলা ও বাপেক্সকে উদ্ধৃত করে প্রথম আলোর খবরে বলা হচ্ছে, তিন বছরে ৪৬ টি কূপ খননের প্রকল্প নেয়া হয়েছে যার সব বাপেক্স খনন করতে গেলে দশ বছরের বেশি সময় লাগবে, তাই বিশেষ আইন (যেটি দায়মুক্তি আইন নামে পরিচিত) প্রয়োগ করে এই সিদ্ধান্ত নেয়া হয়েছে।
এর বাইরে হাসপাতালে এক দিনে ১২০০র বেশি হাসপাতালে ভর্তির খবর  প্রাধান্য পাচ্ছে বেশ কটি পত্রিকায়। এনিয়ে বনিক বার্তার শীর্ষ খবরের শিরোনাম ছিল ‘ডেঙ্গুতে মৃত্যুহার সবচেয়ে বেশি বাংলাদেশে?’ ২৪ ঘণ্টায় সর্বোচ্চসংখ্যক ডেঙ্গু রোগী শনাক্তের খবরের পাশাপাশি বিশ্ব স্বাস্থ্য সংস্থার (ডব্লিউএইচও) পরিসংখ্যানে প্রকাশিত তথ্যের বরাত দিয়ে এ বছর বিশ্বব্যাপী ডেঙ্গু আক্রান্ত হয়ে মৃত্যুর হার অন্যান্য দেশের তুলনায় বাংলাদেশে বেশি বলে উল্লেখ করা হয়েছে খবরটিতে।
দৈনিক প্রথম আলোর পেছনের পাতার একটি খবর

‘বিএনপির এক দফা শেখ হাসিনার পদত্যাগ’